Fir-Renju Unit kritika għall-organiżżaturi tal-Festival tat-tiġrijiet taż-żwiemel ta’ Cheltenham talli dawn baqgħu jinsistu u xorta organiżżaw l-edizzjoni ta’ din is-sena li għaliha attendew 250,000 spettatur fuq medda ta’ erbat ijiem. Il-kritika żdietet hekk kif numru konsiderevoli ta’ nies li infettaw ruħhom bil-COVID-19 qed jamettu li kienu attendew il-Festival li sar bejn l-10 u 13 ta’ Marzu meta dakinhar kien għadhom ma daħlux il-miżuri ta’ Social Distancing fir-Renju Unit. Jumejn qabel il-Festival id-Dipartiment tal-Kultura, Media u Sport fl-Ingilterra kien qal li ma jarax li hemm bżonn li l-Festival ikun kanċellat. Sal-ewwel ġurnata meta beda l-Festival fir-Renju Unit kienu rraportati 373 każ ta’ nies bil-Coronavirus li minnhom kienu mietu diġa’ sitta.